《翰院观莲歌和夏桂洲宗伯次韵席虚山翰长》
明代·湛若水

濂溪爱莲非爱莲，天机漏泄圣学传。耶溪新妆红十里，纷纷开落同葭苇。

銮坡东畔玉堂东，池莲倒映天光中。一般外直还中通，君子之赏清兴同。

顿令退藏心已洗，何必区区色香相旖旎。下有灵根如磨泥，不染淤泥出清泚。

空闻无物不惹尘，此花即物如入神。入神当是花之圣，真识还他舂陵人。

绕栏赏者四方彦，瀛洲学士开清宴。移时歌鼓相喧阗，回首生姿一顾盼。

酒徒历历皆诗豪，笔端浩浩生波涛。挥洒绳床客如堵，杀尽山中万兔毫。

酒阑客散文章伯，此花自媚宁潇索。重来嘉会在何时，花馀岁晚仍餐实。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。